Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea qed tippubblika r-rapport tagħha dwar it-tielet rieżami annwali fir-rigward ta' kif jaħdem il-Ħarsien tal-Privatezza UE-Stati Uniti. Ir-rapport jikkonferma li l-Istati Uniti tal-Amerka għadhom jiżguraw livell adegwat ta' protezzjoni għal data personali ttrasferita taħt il-Ħarsien tal-Privatezza mill-UE għal kumpaniji parteċipanti fl-Istati Uniti. Sa mit-tieni rieżami annwali kien hemm titjib fil-funzjonament tal-qafas, kif ukoll ħatriet għal korpi ta' sorveljanza u ta' rimedju ewlenin, bħall-Ombudsperson tal-Ħarsien tal-Privatezza. Billi qegħdin fit-tielet sena tal-operat tal-Ħarsien, ir-rieżami ffoka fuq it-tagħlimiet meħuda mill-implimentazzjoni prattika u l-funzjonalità ta' kuljum tiegħu. Illum hemm madwar 5,000 kumpanija li qed jipparteċipaw f'dan il-qafas ta' protezzjoni tad-data bejn l-UE u l-Istati Uniti. Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, qalet: “B'madwar 5,000 kumpanija parteċipanti, il-Ħarsien tal-Privatezza sar storja ta' suċċess. Ir-rieżami annwali huwa kontroll tas-saħħa importanti għall-funzjonament tiegħu. Aħna se nkomplu d-djalogu għad-diplomazija diġitali mal-kontrapartijiet tagħna fl-Istati Uniti biex insaħħu l-Ħarsien, inkluż fir-rigward tas-sorveljanza, l-infurzar u, fuq perjodu itwal, biex inżidu l-konverġenza tas-sistemi tagħna.” Fost it-titjib, it-tielet rieżami jinnota li d-Dipartiment tal-Kummerċ tal-Istati Uniti qed jiżgura li s-sorveljanza meħtieġa ssir b'mod aktar sistematiku, pereżempju permezz ta' twettiq ta' kontrolli ta' kull xahar fuq kampjun ta' kumpaniji biex tiġi vverifikata l-konformità ma' ċerti prinċipji tal-Ħarsien tal-Privatezza. L-azzjoni ta' infurzar tjiebet - il-Kummissjoni Federali tal-Kummerċ ħadet azzjoni ta' infurzar f'seba' każi relatati mal-Ħarsien tal-Privatezza. Għadd dejjem akbar ta' individwi fl-UE qed jużaw id-drittijiet tagħhom skont il-Ħarsien tal-Privatezza u l-mekkaniżmi ta' rimedju rilevanti qed jaħdmu sew. Apparti mill-ħatra tal-Ombudsperson permanenti, imtlew iż-żewġ postijiet battala fil-Bord ta' Sorveljanza tal-Privatezza u l-Libertajiet Ċivili, u b'hekk għall-ewwel darba mill-2016 il-Bord kellu l-persunal kollu meħtieġ. Madankollu, il-Kummissjoni tirrakkomanda li jittieħdu ċerti passi konkreti biex jiġi żgurat aħjar il-funzjonament effettiv tal-Ħarsien tal-Privatezza fil-prattika. Dan jinkludi aktar tisħiħ tal-proċess ta' (ri)ċertifikazzjoni għal kumpaniji li jixtiequ jipparteċipaw billi jitqassar il-perjodu tal-proċess ta' (ri)ċertifikazzjoni; estensjoni tal-kontrolli tal-konformità, inkluż dwar id-dikjarazzjonijiet foloz ta' parteċipazzjoni fil-qafas; u l-iżvilupp ta' gwida addizzjonali għall-kumpaniji relatati ma' data dwar ir-riżorsi umani. Il-Kummissjoni tistenna wkoll li l-Kummissjoni Federali tal-Kummerċ tkompli tavvanza l-investigazzjonijiet tagħha f'konformità mar-rekwiżiti sostantivi tal-Ħarsien tal-Privatezza u tipprovdi lill-Kummissjoni u lill-awtoritajiet tal-protezzjoni tad-data tal-UE b'informazzjoni dwar investigazzjonijiet li jkunu għaddejjin. Sfond Id-deċiżjoni dwar il-Ħarsien tal-Privatezza UE-Stati Uniti ġiet adottata fit-12 ta' Lulju 2016 u l-qafas tal-Ħarsien tal-Privatezza beda jitħaddem fl-1 ta' Awwissu 2016. Dan jipproteġi d-drittijiet fundamentali ta' kull persuna fl-UE li d-data personali tagħha tiġi ttrasferita lil kumpaniji ċċertifikati fl-Istati Uniti għal skopijiet kummerċjali, u ġġib ċarezza legali għan-negozji li jiddependu fuq it-trasferimenti transatlantiċi tad-data. Il-Kummissjoni ħadet l-impenn li ta' kull sena tirrevedi l-arranġament biex tevalwa jekk dan ikunx għadu jiżgura livell adegwat ta' protezzjoni għad-data personali. L-ewwel u t-tieni rieżami annwali seħħew f'Settembru 2017 u f'Ottubru 2018, rispettivament. Fit-12 ta' Settembru 2019, id-Direttur-Ġenerali għall-Ġustizzja, il-Konsumaturi u l-Ugwaljanza bejn il-Ġeneri, Tiina Astola, flimkien mas-Segretarju tal-Kummerċ tal-Istati Uniti, Wilbur Ross, nediet id-diskussjonijiet dwar it-tielet rieżami tal-Ħarsien tal-Privatezza UE-Stati Uniti (dikjarazzjoni). Il-konklużjonijiet ta' dan ir-rapport huma bbażati fuq laqgħat ma' rappreżentanti tad-dipartimenti kollha tal-gvern tal-Istati Uniti inkarigati mill-ġestjoni tal-Ħarsien tal-Privatezza, inklużi d-Dipartiment tal-Kummerċ, il-Kummissjoni Federali tal-Kummerċ, l-Uffiċċju tad-Direttur tal-Intelligence Nazzjonali u d-Dipartiment tal-Ġustizzja, li saru f'Washington f'Settembru 2019, kif ukoll fuq il-kontribut ta' bosta partijiet ikkonċernati, inkluż feedback minn kumpaniji u minn NGOs interessati mill-privatezza. Fir-rieżami ħadu sehem ukoll rappreżentanti tal-awtoritajiet indipendenti tal-UE għall-protezzjoni tad-data. Bħalissa hemm litigazzjoni pendenti quddiem il-Qorti tal-Ġustizzja tal-Unjoni Ewropea dwar it-trasferimenti ta' data bejn l-UE u l-Istati Uniti, li jista' jkollhom ukoll impatt fuq il-Ħarsien tal-Privatezza. Saret seduta ta' smigħ f'Lulju 2019 fil-Kawża C-311/18 (Schrems II) u, ġaladarba tinħareġ is-sentenza tal-Qorti, il-Kummissjoni se tivvaluta l-konsegwenzi tagħha għall-Ħarsien tal-Privatezza Għal Aktar Informazzjoni